钦定古今图书集成/明伦汇编/官常典/第628卷 > 《长江送别图送周平叔之通州丞》
## 钦定古今图书集成/明伦汇编/官常典/第628卷 > 《长江送别图送周平叔之通州丞》

成廷珪

福山苍苍倚天碧，狼山巉巉生铁色。两山当江作海
门，力尽神鞭驱不得。沧波万里从西来，楚尾吴头天
一碧。阴风转地鲸怒翻，黑雾连空龙起立。来舟去楫
不敢动，袖手旁观唯叹息。扶桑浴石飞上天，百怪潜
消杳无迹。水光镜净山亦佳，目送云帆高百尺。青霄
要路君既官，白首穷途我犹客。烟中隐隐见孤城，令
我思乡心转剧。《骊驹歌》罢将奈何，倚杖江南望江北。